Miia & Saku

Salatut elämät: Miia & Saku on ensimmäinen  Salatut elämät -kirja. Kirjan on kirjoittanut Katri Manninen, ja se julkaistiin vuonna 2001. Tarinan päähenkilöt ovat  Miia Laitela ja  Saku Salin.

Juoni
Kirjassa vasta tavanneet Saku Salin ja Miia Laitela lähtevät matkalle Turkuun. He kuitenkin ajautuvat ensimmäiseen riitaan Miian mustasukkaisen turkulaisen entisen poikaystävän vuoksi. Saku luulee, että Miian sydän on yhä Turussa ja ajautuu kostoksi viettämään raisun illan ilman Miiaa, viettelevässä seurassa. Miian entinen poikaystävä Olli yrittää ilmiantaa Sakun uskottomuutta ja saa Miian suostuteltua treffeille kanssaan. Siitä suivaantuneena Saku lähtee toisen naisen matkaan, ymmärtämättä kuitenkaan millaisessa vaarassa hän on. Miian kuultua Sakun karkureissusta, hän lähtee Ollin kanssa pelastamaan Sakua. Sakun kanssa matkaavasta naisesta, Ruususta alkaa Sakunkin silmissä paljastua leväperäisiä piirteitä. Olli tuntee Ruusun aikaisemmasta elämästään ja tietää hänen kytköksensä paikalliseen rikollisliigaan, joka etsii uutta huumekuriiria. Juuri kun Sakua ollaan vasten hänen tahtoaan sysäämässä ruotsinlaivaan, Miia ja Olli pyyhältävät paikalle. Saku ja Miia ymmärtävät vaaratilanteen rauettua, mikä elämässä oikeasti on tärkeää ja sopivat riitansa. Ollista ja Sakusta tulee lopulta hyviä ystäviä.